
НАРЕДБА №1 
за опазване на обществения ред, околната среда, приветливия вид на населените места и превантивната работа по опазване живота, здравето и имуществото на гражданите и юридическите лица  в община Руен, област Бургас
(Приета с Решение №129 от Протокол №16/26.11.2020 г.)
Р А З Д Е Л   І

ОБЩИ ПОЛОЖЕНИЯ

Чл.1. (1) Тази наредба урежда правоотношенията от местно значение на територията на община Руен, отнасящи се до: опазване на обществения ред; опазване на собствеността; опазване на околната среда и комунално-битовите дейности.

 
          
(2) Тя има действие спрямо всички физически и юридически лица, живущи, пребиваващи  или упражняващи дейност  на територията на община Руен.

Чл. 2. Наредбата има за цел спазването на обществения ред и приветлив вид на територията на oбщина Руен и в частност осигуряването на:

1. Спокойствието и почивката на гражданите;

2. Реда на обществени места;

3. Чистотата и хигиената, спазване на екологичните норми на територията на oбщина Руен;

4. Реда в извършването на строително-ремонтни работи;

5. Добрия външен вид на населените места;

6. Предотвратяването на епидемии и болести по населението, животните и селско-стопанските култури на територията на общината;

7. Осигурява стриктно спазване на закона за движението по пътищата и правилника за приложението му;

8. Борба с пиянството и употребата на наркотици;
9. Провеждане на събрания, митинги и манифестации, празненства и други такива;
10.  Безпрепятствено упражняване на всички дейности, разрешени от закона.
Р А З Д Е Л   ІІ

ОСИГУРЯВАНЕ ПОЧИВКАТА НА ГРАЖДАНИТЕ

Чл. 3. (1) Забранява се зареждане на обекти за производство, съхраняване и търговия и на обекти в областта на услугите, разкрити и разположени в зони и територии, предназначени за жилищно строителство, рекреационни зони и територии и зони със смесено предназначение, както и в жилищни сгради с повече от едно жилище и сгради със смесено предназначение, за времето от 23:00 до 8:00 ч.

(2) Забранява се озвучаването от обекти по ал. 1 и на открити площи в зони и територии, предназначени за жилищно строителство, рекреационни зони и територии и зони със смесено предназначение за времето от 14:00 до 16:00 ч. и от 23:00 до 8:00 ч., с изключение на териториите на религиозни храмове и при използването на системи за предупреждение и оповестяване на населението при бедствия.

(3) Забранява се озвучаването на открити площи в зони и територии, предназначени за жилищно строителство, рекреационни зони и територии и зони със смесено предназначение от пътни транспортни средства, с изключение на моторни превозни средства със специален режим на движение.

(4) Забранява се излъчването на шум по време на строителство за времето от 14:00 до 16:00 ч. и от 23:00 до 8:00 ч.

(5) Изключения от забраната по ал. 2 и 3 се допускат при провеждане на обществени мероприятия на открито - концерти и други сценични прояви, кинопрожекции, чествания и отбелязване на годишнини от събития, заря, пиротехнически и пиромузикални шоута, религиозни празници, общоселски събори, общоселско провеждане на сватбени и други събирания, фолклорни фестивали, панаири и др.      

(6) Провеждането и озвучаването на тези мероприятия се осъществява след заявено от организатора искане, което се подава чрез съответното кметство или в администрацията на община Руен в срок най-малко 7 дни преди датата на планираното обществено мероприятие. В заявлението се посочва вида на мероприятието, датата, мястото и часовия диапазон на провеждането му. По възможност се посочва и вида на озвучителната техника. 

(7) Кметът на община Руен разрешава или отказва провеждане на мероприятието. Той може да разреши провеждането му на място, различно от заявеното и в друг времеви диапазон. Разрешението или отказа се връчват на заявителя. 

(8) За отказа или издаденото разрешение се уведомява  кмета или кметския наместник на съответното населено място, както и Районно управление Руен при Областна дирекция на МВР-Бургас /РУ-Руен при ОД на МВР-Бургас/.

        Чл. 4. (1) Физическите лица, юридическите лица и едноличните търговци подават заявление пред общинската администрация за работно време при откриване на обекти по чл. 16 а, ал. 1 от Закона за защита от шума в околната среда, както и за промяна на работното им време.

(2) Към заявлението по ал. 1 задължително се прилага становище на съответната регионална здравна инспекция относно спазване на граничните стойности на показателите за шум, определени с наредбата по чл. 11, т. 5 от Закона за защита от шума в околната среда.

 
(3) Кметът на общината със заповед определя работното време на заведенията по ал. 1. За тези които  ще работят след 23:00 ч. се предявяват специални изисквания по отношение осигуряването на пропускателния режим, реда в заведението и района около него. При неспазване на това изискване се налага глоба от 50,00 до 200,00 лв. на собственика или управителя на заведението, а при повторна констатация се налага глоба в размер от 100,00 до 500,00 лв.

Чл. 5. (1) Който не по установения ред или без надлежно разрешително произвежда изстрели с всякакъв вид оръжие или използва други пиротехнически  приспособления /фойерверки, пиратки, димки и др./ на сватби, увеселения, и на обществени места, се наказва с глоба в размер от 50,00 до 100,00 лв. 
(2) Със същото наказание се наказват родителите /настойниците/, допуснали малолетни или непълнолетни деца да извършат деянията по ал. 1. 
Чл. 6. Който в нарушение на забраните по чл.3 от Наредбата провежда семейни и други увеселения в жилищни сгради, с което чрез вдигане на шум смущава почивката на живеещите в съседство, се наказва с глоба от 50,00 до 200,00 лв.

Р А З Д Е Л   ІІІ

ОСИГУРЯВАНЕ НА РЕДА НА ОБЩЕСТВЕНИ МЕСТА

Чл. 7. Който на обществени места - в заведения, транспортни средства и др. произнася неприлични думи, предизвиква сбивания, извършва непристойни прояви, или употребява алкохол на обществено място извън заведенията за обществено хранене или други, определени за целта места, ако деянието не съставлява престъпление, се наказва с глоба от 50,00 до 100,00 лв.

Чл. 8. (1) Който пише, рисува, поставя афиши, обяви, реклами, плакати, некролози или други подобни, извън специално определените за целта места или без заплащането на съответната такса, се наказва с глоба от 50,00 до 100,00 лв.

(2) Афиши, обяви, реклами, плакати, некролози и други подобни, могат да се поставят и на жилищни и обществени сгради и огради, но само със съгласието на собствениците на сградите или оградите. В случай, че такова не е дадено, извършителят се наказва с глоба от 50,00 до 100,00 лв.

Чл. 9. Който излива вода по тротоарите, по балконите на съседите си и по фасадите на сградите при поливане на цветя и измиване на прозорци и балкони и с това ги замърсява или създава трудности при ползването им, се наказва с глоба от 50,00 до 100,00 лв.

Чл. 10. (1) Който неправомерно поврежда насажденията, цветята и дърветата по алеи, тротоари, градинки или други общински зелени площи, се наказва с глоба от 50,00 до 300,00 лв.

(2) Който отсича и изкоренява без разрешение дървета, храсти, защитени растителни видове, независимо в чий имот се намират, се наказва с глоба от 50,00 до 200,00 лв.

Чл.11. (1) Който размества или поврежда общинските пейки, съдове за отпадъци, електрически табла, чешми, спортни, водопроводни, канализационни, електрически, телефонни и радио-телевизионни съоръжения разположени на улици, площади, паркове, градинки, детски и спортни площадки и др., ако деянието не съставлява престъпление, се наказва с глоба от 50,00 до 200,00 лв.

 
(2) Със същото наказание се наказва и този, който поврежда общинско имущество, намиращо се в обществени сгради.

Чл. 12. Който незаконосъобразно къса и поврежда обяви, реклами, афиши, плакати, некролози и други подобни, поставени по установения ред на определените за тази цел от общинската администрация места, ако не съставлява престъпление, се наказва с глоба от 50,00 до 200,00 лв.

Чл. 13. Който замърсява, поврежда или разрушава паметници, надгробни плочи, паметни плочи и други културни, декоративни и възпоменателни елементи на обществените места, ако не съставлява престъпление, се наказва с глоба от 50,00 до 300,00 лв. 

Чл. 14. Който на спортни, културни, политически или други публични мероприятия извършва действия, с които се затруднява провеждането на публичното мероприятие, се наказва с глоба от 50,00 до 200,00 лв.

Чл. 15. Организатор на увеселения, дискотеки, спортни или други публични мероприятия, който не спази процедурата по чл. 3 от Наредбата за разрешаване на провеждане на мероприятието се наказва с глоба от 50,00 до 200,00 лв.

Чл. 16. Собствениците и други ползватели на недвижими имоти в населените места на общината, които замърсяват и не почистват тротоарите пред и около къщите, дворовете, заведенията, търговските обекти и други от кал, смет и други отпадъци, се наказва с глоба от 50,00 до 200,00 лв.

Чл. 17. Който използва без предварително разрешение от общинската администрация или без заплащане на съответните такси - пръст, камъни, баластра или чакъл от общински и държавни земи, се наказва с глоба от 50,00 до 100,00 лв.

Чл. 18. (1) Който пусне и остави без надзор домашно куче в населените места на територията на общината се наказва с глоба от 50,00 до 100,00 лв.

(2) Който коси трева или допусне на паша животни и птици в градинките, парковете, стадионите, уличните зелени площи, гробищните паркове и други обществени места се наказва с глоба от 50,00 до 200,00 лв. 

Чл. 19. Продажбата на вестници, списания и други материали с порнографско и еротично съдържание да се осъществява само в закрити помещения на разстояние повече от 200 м  от учебни заведения. Нарушенията се наказват с глоба от 50,00 до 200,00 лв.

Чл. 20. (1) Всички надписи на фирми, на еднолични търговци, търговски дружества и др. юридически лица и институции на територията на общината задължително се изписват на български език, а по желание под него и на латиница.

(2) За неизпълнение на това задължение наказанието е глоба от 50,00 до 100,00лв.

Р А З Д Е Л   ІV

ОСИГУРЯВАНЕ ЧИСТОТА И ПРИВЕТЛИВИЯ ВИД НА НАСЕЛЕНИТЕ  МЕСТА

Чл. 21. Поддържането на чистота и опазване на околната среда се възлага на:

А/ Управители или ръководители на фирми, ателиета за услуги, учреждения, организации, заведения;

Б/ Собственици и наематели на жилищни и стопански  сгради;

В/ Гражданите;

Г/ Собствениците на МПС по отношение на чистота на местата, на които са паркирали и терена около тях.

Чл. 22. Който хвърля, изтърсва или изтупва предмети през врати, прозорци и балкони, разположени с лице към улици или площади, се наказва с глоба от 50,00 до 200,00 лв.

Чл. 23. Който на обществени места плюе, излива нечисти води или хвърля отпадъци, опаковки, семки, цигарени кутии, угарки и др. подобни на не установените за целта места, се наказва с глоба от 50,00 до 300,00 лв.

Чл. 24. Който незаконосъобразно пере или се къпе на обществени чешми, се наказва с глоба от 50,00 до 300,00 лв.

Чл. 25. Който превозва или пренася стоки, въглища, пясък, вар, смет и други лесно разпръскващи се материали през населените места по начин замърсяващ улиците и площадите, се наказва с глоба от 50,00 до 200,00 лв.

Чл. 26. Който удовлетворява физиологичните си нужди на обществени, а не на установените за целта места, се наказва с глоба от 50,00 до 200,00 лв.

Чл.27. (1) Задължават се ръководителите на търговските дружества, едноличните търговци, учрежденията, кооперациите и организациите:
1. Да поддържат в добър естетичен вид стопанисваните от тях витрини;
2. Да поддържат в изправност противопожарните уреди и съоръжения и осигуряват постоянен достъп до тези уреди, противопожарните хидранти и водоеми;
3. Да поддържат винаги в изправност рекламното си осветление;
4. Да поставят и поддържат подходящи трайни и естетични табели с наименованието на фирмата;
5. Да почистват след изтичане на работния им ден прилежащия до заведенията, магазините, павилионите, будките, щандовете и сергиите терен;
6. Да не изнасят и оставят стоки, амбалаж и други по тротоарите, улиците, площадите, зелените площи и др. обществени места;
7. Да съгласуват работното време на обектите си с кмета на общината;
8. Да не допускат прожектирането на филми с порнографско съдържание.

(2) Който не изпълни задълженията си по предходната алинея, се наказва с глоба от 50,00 до 300,00 лв.

Чл. 28. Който разполага павилиони, будки, щандове и сергии, рекламни витрини и др. във връзка с разносна търговия без разрешение от общинската администрация, се наказва с глоба от 50,00 до 300,00 лв.

Чл. 29. Когато в резултат от дейността на физически или юридически лица настъпва или може да настъпи увреждане на околната среда на територията на общината, кметът на същата може:

1. Да спира производствени и други дейности до отстраняването на нарушенията;
2. Да прекратява производствени и други дейности, които причиняват или могат да причинят вреди на околната среда и човешкото здраве;
3. Да дава задължителни предписания за отстраняване на последици от уврежданията. 

Р А З Д Е Л   V

ОСИГУРЯВАНЕ НА РЕД В ИЗВЪРШВАНЕТО НА СТРОИТЕЛНО-РЕМОНТНИ РАБОТИ

Чл. 30. (1) Задължават се ръководствата на строителните  фирми, инвеститорите, едноличните търговци, търговските дружества и гражданите при започване на строеж или ремонт:

1. При използването на строителните площадки да осигурят запазването на съществуващата растителност, на настилките, улиците, тротоарите, извън границите на строителното петно;
2. Да покрият с настилка входните и изходните пътища на строителните площадки, така че да не се допусне изнасянето на кал и други замърсители по улиците и площадите;
3. Да подреждат приготвените строителни материали;
4. Да ограждат строителните обекти и площадки по подходящ естетичен начин, съгласуван с общинската администрация;
5. Да поставят на видно място табела с трите имена и точния адрес на ръководителя на строежа или ремонта;
6. Да извършват по време на строежа или ремонта или най-късно преди приемането му всички поправки на бордюри, стълбове, фасади и засегнати от строителството съоръжения;
7. Да почистят строителната площадка и района около нея от всякакъв вид строителни материали и други отпадъци от временни съоръжения и сгради за своя или на инвеститора сметка;
8. Да не стоварват и приготвят варов разтвор, бетон и други материали по тротоарите и уличните платна без разрешение на техническия отдел на общинската администрация.

(2) Който не изпълни своите задължения по ал.1, се наказва с глоба от 50,00 до 200,00 лв.

Чл. 31.  Който постави не добре закрепени сандъчета и саксии за цветя по балкони и прозорци, като с това при евентуалното им падане създаде реална опасност за преминаващите по тротоарите граждани, се наказва с глоба от 50,00 до 100,00 лв.

Чл. 32. (1) Който постави или държи строителни, отоплителни и други материали за повече от 2 дни без разрешението на общинската администрация и без да е заплатена съответната такса съгласно ЗМДТ по улуци, тротоари, градини и други подобни общински терени и с това затруднява тяхното използване, се наказва с глоба от 50,00 до 300,00 лв.

(2) Ако не бъде платена таксата за поставянето им материалите се отнемат и продават, като таксата за поставянето им и стойността на съхранението им се приспада от продажната им стойност.

Чл. 33. (1) Забранява се прокопаването на улици, площади, тротоари, градинки и други такива без писмени разрешения на общинска администрация,  както и на службите “Електроразпределение”, “ВиК” и на “БТК”.

(2) Извършилите подобни прокопаване са длъжни в едноседмичен срок след това да въстановят за своя сметка в първоначалния им вид засегнатите инсталации, улици, тротоари, градинки и други подобни общински имоти.

(3) Който не изпълни задълженията си по предходните алинеи, се наказва с глоба от 50,00 до 150,00 лв.

Р А З Д Е Л   VІ
МЕРКИ ЗА БОРБА С ПИЯНСТВОТО

Чл. 34. (1) Забранява се продажбата на алкохолни напитки на отстояние от 50 метра в радиус от спортни, просветни и културни обекти, училища и детски градини.

 
(2) Който наруши забраната по ал.1, се наказва с глоба от 50,00 до 200,00 лв.

Чл. 35. (1) Забранява се на собствениците и на персонала на заведенията, в които се сервира алкохол да:

1. Да поднасят спиртни напитки на шофьори, мотоциклетисти, механизатори и др. такива, управляващи самоходна техника когато е видно, че последните веднага след това ще управляват превозни средства;
2. Поднасят спиртни напитки на посетителите, които са явно пияни, както и да посредничи за снабдяване със спиртни напитки на хронични алкохолици,  психически разстроени лица и малолетни и непълнолетни лица.

(2) Който наруши забраната по ал.1, се наказва с глоба от 50,00 до 300,00 лв.

Р А З Д Е Л   VІІ
ОСИГУРЯВАНЕ НА БЕЗОПАСНОСТ НА ПЪТНОТО ДВИЖЕНИЕ

Чл. 36. (1) Общинската администрация организира пътническата транспортна мрежа, включваща редовните линии за превоз на пътници с автобуси за общо ползване.

(2) Откриването на редовни линии и изменението на съществуващите, както и утвърждаването на разписанията по тях става с решение на кмета на общината по предложение и след договореното със съответната транспортна фирма или друга организация, съгласно съществуващата транспортна схема.

(3) Почистването на превозните средства се осигурява от техните собственици или ползватели. Неизпълнението на това задължение е основание за спиране на дейността им и налагане на санкции.

(4) Снижаването на бордюри за удобен преход на МПС към гаражи и дворове става само с разрешение на общината.

(5) За нарушаване разпоредбите на този член се налагат глоби в размер от 50,00 до 200,00 лв.

Чл.37. Който извършва неаварийни ремонти, чисти или мие коли, мотоциклети, велосипеди и други подобни по тротоарите и уличните платна, като с това затруднява движението по тях, се наказва с глоба от 30,00 до 100,00 лв.

Чл. 38. (1) Забранява се паркирането на моторни превозни средства по тротоарите и зелените площи на територията на общината.

(2) Забранява се преминаването на превозни средства през пешеходните зони на населените места в общината, с изключение на превозните средства, снабдени със специален пропуск от кмета на общината или такива със специален режим на движение.
(3) Кметът на общината  със заповед определя територията на пешеходната зона, както и осигуряването на възможността за издаване на пропуски.

(4) Забранява се трайното паркиране на неизправните МПС по улици и тротоари.

(5) Забранява се в транспортните средства на пътническия транспорт:

· пътуването на лица със замърсено облекло, създаващо неудобство на пътниците, пияни лица и превозването на багажи, създаващи опасност за пътниците;

· консумиране  на храна и напитки.

(6) Забранява се домуването по улиците и паркингите на товарни коли, автобуси, селскостопански машини и каруци, без разрешение от кметовете.

(7) Който нарушава забраните по предходните алинеи се наказва с глоба от 30,00 до 100,00 лв.

Чл. 39. (1) Забраняват се всякакви игри, возене с шейни, каране на кънки и ски в случаите, когато това се извършва по улици и площади и може да доведе до пътни произшествия.

(2) Който наруши забраната по ал.1, се наказва с глоба до 50,00 лв.

Чл. 40. Който незаконосъобразно организира или провежда спортни или публични мероприятия, без съответното разрешително и не на установените за целта места, се наказва глоба от 200,00 до 1000,00 лв.

Чл. 41. (1) Забранява се на водачите на пътни превозни средства с животинска тяга /каруци, файтони и др./:

1. Да се движат през тъмната част на денонощието без светещи фенери, без поставени светлоотразители, както и самите водачи без светлоотразителни жилетки;
2. Да ги оставят впрегнати без надзор;
3. Да връзват впрегнатите животни за други превозни средства;
4. Превозните средства с животинска тяга се боядисват и номерират съгласно указанията на общината.

(2) Който наруши забраните по ал.1, се наказва с глоба от 50,00 до 100,00 лв.

        Чл. 42. (1) Забранява се движението на верижни машини и на такива влачещи прикачен инвентар из улиците и площадите на населените места без предварително разрешение на общинската администрация.

(2) Който наруши забраната по ал.1, се наказва с глоба от 50,00 до 150,00 лв.

Р А З Д Е Л   VІІІ
ПРОВЕЖДАНЕ НА СЪБРАНИЯ, МИТИНГИ И МАНИФЕСТАЦИИ

Чл. 43. За свикване на събрание или митинг на открито организаторите най-малко 48 часа преди началото му, а в неотложни случаи в еднодневен срок, писмено уведомяват:

- Кмета на Общината или кмета на населеното място /кметския наместник/ на чиято територия ще се проведе мероприятието, като посочват организатора, целта, мястото и времето на събранието или митинга.

Чл. 44. (1) Организаторите на събрание, митинг или манифестация разгласяват провеждането им след изтичането на 24 часа от уведомлението, ако в този срок не е наложена забрана по чл. 12, ал. 3 от Закона за събранията, митингите и манифестациите.

(2) Нагледната агитация, ползвана за разгласяването и при провеждането на митинги, събрания, манифестации, сватбени и др. тържества се почиства от организаторите на същите най-късно 24 часа след провеждането. При неизпълнение, почистването се извършва за тяхна сметка от кметствата.

Чл. 45. При постъпили уведомления от няколко организатора за провеждането на събрания, митинг или манифестация за едно и също време, място и път на движение, кмета на общината /кметството/ взема мерки  за постигане на съгласие между организаторите или осигурява провеждането на мероприятието по първото уведомление.

Чл. 46. (1) Организаторите на събрания, митинг или манифестация са длъжни да осигурят спазването на обществения ред при провеждането им, опазването на общественото имущество, както и да не допускат нарушаване на правата и свободите на гражданите, които не участват в организираната проява.

(2) Кметът на общината /кметството/, където се провежда мероприятието, посочено в предходната алинея, чрез органите на полицията съдейства за нормалното протичане на същото и взема мерки за спазване реда и безопасността на движението.

Чл. 47. (1) Препис от акта за забраната по чл. 12, ал. 3 от Закона за събранията, митингите и манифестациите се изпраща на органите на полицията за изпълнение след изтичане на сроковете по чл. 12, ал .4 и ал. 6 от същия закон.

(2) Органите на полицията привеждат в изпълнение писмените разпореждания на кмета на общината /кметствата/ за прекратяване  на събрание, митинг или манифестация, които не са организирани или не се провеждат при условията на закона.

РАЗДЕЛ ІХ

СТОПАНИСВАНЕ И ПОДДЪРЖАНЕ НА СКРИВАЛИЩА И ПРОТИВОРАДИАЦИОННИ УКРИТИЯ В ЖИЛИЩНИТЕ БЛОКОВЕ И АДМИНИСТРАТИВНИТЕ СГРАДИ

Чл. 48. (1) От момента на въвеждане в експлоатация, отговорността за техническото състояние и цялостната готовност на скривалището и всички разходи по поддържането му се поемат от неговия собственик, а при  даването му под наем от организацията, използваща скривалището в мирно време.

(2) Който използва помещенията на скривалищата за зеленчукови хранилища, за складове за голямо-габаритни изделия, отровни химикали, ронливи и лесно  възпламеняващи се материали, както и за жилища, се наказва с глоба от 50,00 до 100,00 лв.

(3) Който не освободи от материали подходите, входовете и помещенията за техническото оборудване и коридорите на скривалищата, с оглед своевременното им привеждане в готовност за укриване на хора, се наказва с глоба от 50,00 до 100,00 лв.

(4) Който без разрешение на Общината  извършва препланиране на съоръженията, пробива отвори в стените или демонтира оборудването, се наказва с глоба от 50,00 до 100,00 лв.

(5) При наличието на аварии във водоснабдителната или канализационната системи, спирателните кранове се затварят и се вземат незабавни мерки за извършване на необходимия ремонт.

(6) Техническото обслужване на скривалищата за населението със заповед на кмета  на Общината се възлага на  длъжностни лица.

Чл. 49. (1) Отговорността за техническото състояние и изправността на противорадиационните укрития в жилищните блокове и административни сгради се поема от председателите на домсъвети и административните ръководители по места.

(2) Забранява се снемането или пробиването на вратите и металните капаци на прозорците на противорадиационните  укрития.

(3) Забранява се използването на общите помещения в противорадиационните укрития не по предназначение  и самонастаняване на граждани в тях.

(4) Забранява се демонтирането на техническото оборудване на противорадиационните укрития - вентилатори, електро и ВиК инсталации, както всякакви преустройства и преграждения, без разрешението на органите на „Пожарна безопасност и защита на населението“.

(5) Подходите, входовете, помещенията и коридорите на противорадиационните укрития трябва да бъдат освободени от материали, с оглед своевременното им привеждане в готовност за укриване на хора.

(6) Контролът по стопанисването и поддържането в изправност на противорадиационните укрития се осъществява от органите по „Пожарна безопасност и защита на населението“ от всички нива.

(7) За нарушения по ал. 2, 3, 4 и 5 се налагат персонални глоби в размер от 50,00 до 100,00 лв.

РАЗДЕЛ Х

КОНТРОЛ  И НАЛАГАНЕ НА САНКЦИИ 
Чл. 50. (1) Право да съставят актове по Наредбата имат длъжностни лица от отдел „Сигурност, обществен ред, охрана и транспорт“ в община Руен, главен инспектор – обществен ред и сигурност  от общинската администрация, кметове на населени места, кметски наместници и служители на РУ–Руен при ОД на МВР-Бургас, както и други длъжностни лица от общинска администрация, определени със Заповед на кмета.

(2) Наказателните постановления се издават от кмета на Общината или от негов заместник, въз основа на акт съставен по наредбата от лицата по ал. 1.  

(3) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания. 

ДОПЪЛНИТЕЛНИ РАЗПОРЕДБИ

§1. (1) Изпълнението на настоящата Наредба се възлага на кмета на Общината, кметовете на кметства, кметските наместници, общинската администрация, ръководителите на РУ–Руен при ОД на МВР-Бургас.
(2) Длъжностно лице, което не изпълни задълженията си по тази Наредба или по контрола  за нейното изпълнение, или с бездействието си допуска нарушаването й, се наказва с глоба от 50,00 до 200,00 лв. Наказателните постановления се издават от кмета на Общината.

(3) Настоящата наредба отменя НАРЕДБА №1  за опазване на обществения ред, околната среда и приветливия вид на населените места и превантивната работа по опазване живота, здравето и имуществото на гражданите и юридическите лица  в община Руен, обл. Бургаска, приета с Протокол № 4 от 16.03.2004 г.
Председател на ОбС-Руен:……………………

/Ешереф Ешереф/ 

